
A biológiai családdal való kapcsolattartás és a reziliencia közötti összefüggés vizsgálata nevelt gyermekek körében

Bevezetés: Az elmúlt években megjelent a pozitív pszichológia, mely a rendellenességek
helyett inkább olyan pozitív konstruktumokkal foglalkozik, mint a reziliencia. Több
nemzetközi és hazai vizsgálat tűzte ki célul a gyermekvédelmi gondozottak rezilienciájának
vizsgálatát, azonban a kifejezetten nevelőszülőknél nevelkedő gyermekek körében végzett
vizsgálatokat kevesebbszer közöltek, ráadásul az eredmények gyakran egymásnak
ellentmondóak.
Célkitűzés: Kutatásunk fókuszában a nevelt gyermekek reziliencia szintjének felmérése, és
az ehhez hozzájáruló védőfaktoroknak a feltérképezése állt.
Módszer: Keresztmetszeti vizsgálatunkat 12 és 17 év közötti (N=20, 14 fiú, 6 lány,
átlagéletkor: 14,46 év) nevelőcsaládoknál nevelkedő gyermekek körében végeztük.
Kvalitatív és kvantitatív módszereket egyaránt alkalmaztunk: a gyermekekkel először egy
strukturált interjút, majd egy, a stresszel való megküzdés képességét mérő projektív
rajztesztet (Ember az esőben), és a CYRM-28 rezilienciát mérő kérdőívet vettünk fel.
Eredmények: Az eredmények alapján a vizsgált minta 70%-a közepes, 20%-a magas és 10%-
a alacsony szinten reziliens. A biológiai családdal való kapcsolattartás megléte és hiánya
szempontjából a két csoport között, rezilienciájukat tekintve nem volt szignifikáns
különbség. A mintába került gyermekek rezilienciáját legfőképp az áthelyezések száma, a
tanulmányi eredmény és a jövővel kapcsolatos célok megléte határozta meg. A megküzdési
képesség mutató a reziliencia összpontszámmal nem, azonban a kérdőív egyik tételével és
bizonyos faktoraival együttjárást mutatott.
Következtetés: Az általunk vizsgált mintában a gyermekek 90%-a közepesen vagy magasan
reziliens. A reziliencia pontszám nem mutat együttjárást a megküzdési képességükkel,
azonban az áthelyezések számának növekedése a reziliencia pontszám csökkenésével, a jobb
tanulmányi eredmény és a kitűzött célok megléte pedig annak növekedésével jár.

